Forstöðumaður lyflækninga- og bráðaþjónustu Landspítalans er sammála sóttvarnalækni um að RS-veira og inflúensa geti sett strik í reikninginn við afléttingar á sóttvarnatakmörkunum.
Már Kristjánsson sem tímabundið hefur tekið við starfi forstöðumanns lyflækninga- og bráðaþjónustu Landspítalans segir spítalann illa í stakk búinn til að takast á við aukið álag, vandræði hafi verið varðandi mönnun og sjúkrarýmum hafi ekki fjölgað í takt við fólksfjölgun. Hafa þurfi í huga að árlegar flensur og veirur geti fljótt aukið álag á spítalann. Þó að inflúensan sé ekki farin af stað að þá sé RS-veiran farin að gera vart við sig.
Ég hef hins vegar heyrt það að frá barnalæknunum að það hefur orðið gríðarlega mikil aukning í tilfellum af RS hérna í Skandinavíu og þetta er það sem er viðbúið í sambandi við inflúensuna.
Vegna mikilla sóttvarna síðastliðið eina og hálfa árið varð enginn inflúensufaraldur síðasta vetur. Það getur orsakað að hann verði enn kröftugri í ár en í meðalári og það þurfi að hafa í huga eins og sóttvarnalæknir hefur bent á.
Já algjörlega, við höfum ekki mikið svigrúm eins og umræðan sýnir okkur, í spítalakerfinu. Það er mjög mikið álag og það þarf vissulega að hafa það í huga og mikilvægt að halda þeirri umræðu til haga, gagnvart samfélaginu, að við ráðum svo miklu sjálf hvernig okkur gengur að ráða við þetta. Þannig að þið þurfið bara að fá fólkið í landinu með ykkur? Já já það eru bara sameiginlegir hagsmunir okkar allra.
Þannig sé mikilvægt að allir hugi vel að persónulegum sóttvörnum til að vinna gegn áhrifum væntanlegs inflúensufaraldurs, eins og að huga að handþvotti og að halda sig til hlés þegar vart verður einkenna í öndunarfærum.
Forstöðumaður lyflækninga- og bráðaþjónustu Landspítalans tekur undir með sóttvarnalækni að inflúensa geti haft áhrif á tilslakanir í sóttvörnum. Búast megi við skæðum inflúensufaraldri í vetur.